**PREDKLADACIA SPRÁVA**

            Ministerstvo školstva, vedy, výskumu a športu Slovenskej republiky predkladá návrh zákona, ktorým sa  mení a dopĺňa zákon č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov a ktorým sa menia a dopĺňajú niektoré zákony (ďalej len "návrh zákona").

            Návrh zákona vychádza z úlohy č. 3 na mesiac jún Plánu legislatívnych úloh vlády Slovenskej republiky na rok 2017.

            Zákon č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov vytvoril v Slovenskej republike ucelený a prehľadný spoločný legislatívny rámec pre problematiku uznávania dokladov o vzdelaní a uznávania odborných kvalifikácii. Zároveň transponoval smernicu Európskeho parlamentu a Rady 2013/55/EÚ z 20. novembra 2013, ktorou sa mení smernica 2005/36/ES o uznávaní odborných kvalifikácií a nariadenie (EÚ) č. 1024/2012 o administratívnej spolupráci prostredníctvom informačného systému o vnútornom trhu (nariadenie o IMI) s transpozičnou lehotou do 18. januára 2016.

            Cieľom návrhu zákona je procesné spresnenie niektorých aspektov uznávania dokladov o vzdelaní a uznávania odborných kvalifikácií v Slovenskej republike, úprava možnosti uloženia kompenzačných opatrení pri uznávaní odbornej kvalifikácie, doplnenie kompetencií Ministerstva školstva, vedy, výskumu a športu Slovenskej republiky v oblasti uznávania dokladov o vzdelaní a uznávania odborných kvalifikácií, spresnenie podmienok dočasného a príležitostného poskytovania služieb, úprava výšky správnych poplatkov s tým súvisiacich a vykonanie jazykových a legislatívno-technických úprav.

            K návrhu zákona prebehli konzultácie s podnikateľskými subjektmi z hľadiska posúdenia vplyvov na podnikateľské prostredie, ktorých záverom bolo, že návrh zákona nemá vplyv na podnikateľské prostredie.

           Návrh zákona má negatívne vplyvy na rozpočet verejnej správy, ktoré sú rozpočtovo kryté a na služby verejnej správy pre občana, nemá vplyv na podnikateľské prostredie, životné prostredie, informatizáciu spoločnosti, ani sociálne vplyvy.

            Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a s právom Európskej únie.

            Návrh zákona nemá byť predmetom vnútrokomunitárneho konania.

Materiál sa predkladá na rokovanie bez rozporov.

            Účinnosť zákona sa navrhuje na 1. januára 2018 okrem čl. I bodu 42, ktorý nadobúda účinnosť 24. mája 2018 a čl. II bodov 14 a 15, ktoré nadobúdajú účinnosť 1. januára 2019.